钦定古今图书集成/历象汇编/乾象典/第057卷 > 宋沈括梦溪笔谈 > 《缀术》
## 钦定古今图书集成/历象汇编/乾象典/第057卷 > 宋沈括梦溪笔谈 > 《缀术》

“五星行度，唯留逆之际最多差，自内而进者，其退必
向外；自外而进者，其退必由内，其迹如循柳叶，两末
锐。中间往还之道相去甚远，故两末星行成度稍迟，
以其斜行故也；中间成度稍速，以其径直故也。历家
但知行道有迟速，不知道径又有斜直之异。”熙宁中，
余领太史令卫朴造历，气朔已正，但五星未有候簿
可验，前世修历，多只增损旧历而已，未曾实考天度。
其法须测验每夜昏晓夜半，月及五星所在度秒，置
簿录之。满五年，其间剔去云阴及昼见日数外，可得
三年实行，然后以筭日缀之。古所谓“缀术”者此也。